U-I-311/06
Natisni
Opravilna št.:
U-I-311/06
Datum odločitve:
14. 2. 2008
ECLI:
ECLI:SI:USRS:2008:U.I.311.06
Akt:
Odlok o spremembi Odloka o prostorskih ureditvenih pogojih za turističnostanovanjsko območje Metropol planske celote T5/19 v Portorožu (Uradne objave Primorskih novic, št. 17/06)
Izrek:
Pobuda za začetek postopka za oceno ustavnosti in zakonitosti Odloka o spremembi Odloka o prostorskih ureditvenih pogojih za turističnostanovanjsko območje Metropol planske celote T5/19 v Portorožu (Uradne objave Primorskih novic, št. 17/06) se zavrže.
Evidenčni stavek:
V primerih, ko izpodbijani predpis ne učinkuje neposredno, izkazuje pobudnica pravni interes za oceno ustavnosti in zakonitosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3,  Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Dr. Andrej Cijan, Ljubljana in Ana Nastran Weil, Radomlje
Datum vloge:
19. 6. 2006
Vrsta odločitve:
sklep
Vrsta rešitve:
zavrženje
Dokument:
US27986
Dokument v PDF obliki:
U-I-311-06.pdf
108 KB
Prenesite datoteko
U-I-311/06-11
14. 2. 2008
SKLEP
Ustavno sodišče je v postopku za preizkus pobude dr. Andreja Cijana, Ljubljana, in Ane Nastran Weil, Radomlje, ki ju zastopa odvetniška družba Rugelj & Zorman, d. n. o., o. p., Koper, na seji 14. februarja 2008
sklenilo:
Pobuda za začetek postopka za oceno ustavnosti in zakonitosti Odloka o spremembi Odloka o prostorskih ureditvenih pogojih za turističnostanovanjsko območje Metropol planske celote T5/19 v Portorožu (Uradne objave Primorskih novic, št. 17/06) se zavrže.
Obrazložitev
1. Pobudnika izpodbijata Odlok o spremembi Odloka o prostorskih ureditvenih pogojih za turističnostanovanjsko območje Metropol planske celote T5/19 v Portorožu (v nadaljevanju Odlok), kolikor načrtuje gradnjo depandans Hotela Marita. Navajata, da imata v lasti apartmaja, ki sta v neposredni bližini načrtovane gradnje. Zatrjujeta neskladje izpodbijanega predpisa z 2., z 72. in s 73. členom Ustave ter s predpisi, ki urejajo prostor.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep Ustavnega sodišča št. U-I-251/07 z dne 10. 1. 2008, Uradni list RS, št. 6/08).
3. Neposredno na podlagi izpodbijanega Odloka gradnja ni možna, saj mora upravni organ z odločbo dovoliti gradnjo in predpisati konkretne pogoje, ki jih je treba pri gradnji upoštevati. Glede na razloge, navedene v sklepu št. U-I-251/07, bosta lahko pobudnika pravni interes za oceno ustavnosti in zakonitosti Odloka izkazovala šele po izčrpanju vseh pravnih sredstev v postopkih pred pristojnimi upravnimi organi in sodišči hkrati z vložitvijo ustavne pritožbe. Zato je Ustavno sodišče njuno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnica in sodniki dr. Janez Čebulj, dr. Zvonko Fišer, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik